Teivoon ja Mäkkylän kartanon pelloille jopa 6 000 asukasta ja tuhat työpaikkaa Ylöjärvellä – kaava vireille tänä vuonna tulevan ratikan reitille

Ylöjärven keskusta laajenee tulevina vuosina Tampereen suuntaan. Jos suunnitelmat toteutuvat, Teivon alue ja Mäkkylän kartanon pellot Vaasantien molemmin puolin muuttuvat asumisen ja työpaikkojen alueeksi. Ylöjärven kaupunki käynnistää vuoden 2019 aikana Teivo-Mäkkylän osayleiskaavatyön. Alustavissa suunnitelmissa puhutaan 5 000–6 000 asukkaan asuinalueesta ja jopa tuhannesta työpaikasta. Kerrostalovaltaiselle Teivon alueelle sijoittuisi 3 000–4 000 asukasta ja loput Mäkkylään. Teivosta aiesopimus Teivo sijaitsee Tampereen kaupungin omistamalla noin sadan hehtaarin maa-alueella Ylöjärven kaupungin eteläosassa. Kaupungit hyväksyivät 27.5.2019 aiesopimuksen alueen kehittämisestä. Teivosta kehityskohteena on noin kolmasosa eli 30 hehtaaria. Suunnittelualue käsittää nykyisen ravirata-alueen sekä sen liepeillä olevia talleja ja parkkipaikkoja. Maakunnallisesti arvokkaat harjualueet tullaan säilyttämään virkistyskäytössä. Raviradan vuokrasopimus Teivossa jatkuu vuoden 2035 loppuun, ellei sille sitä ennen löydy uutta sijoituspaikkaa. Mäkkylän pelloille Mäkkylässä kyse on pääradan eteläpuolella sijaitsevasta noin 25 hehtaarin alueesta, joka ulottuu Soppeenmäestä Vaasantien Nesteelle. Mäkkylässä Vaasantien molemmin puolin on rakentamatonta peltoa ja metsikköä. Maat ovat Mäkkylän suvun kahden maanomistajan omistuksessa. Ylöjärven kaupungin maapoliittisen ohjelman mukaan kaupunki hankkii maat omistukseensa ennen kuin ne kaavoitetaan, viimeistään asemakaavavaiheessa. Hinnasta neuvotellaan Kaupunki on jo alustavasti ollut yhteydessä kiinteistönomistajiin. – Kaavahankkeissa pyritään lähtökohtaisesti etenemään maanomistajien kanssa rakentavasti neuvotellen, kaupunginarkkitehti Timo Rysä linjaa. Maankäyttöinsinööri Harri Lehénin mukaan keskusteluja on käyty, mutta hintatasosta ei vielä ole päästy sopimukseen. Raakamaan hinta Ylöjärvellä on 2,60 euroa neliöltä. Maan hankintahintaa joudutaan kuitenkin peilaamaan myös alueella aiemmin tehtyihin kauppoihin. – Teivossa maasta on maksettu korkeampaakin hintaa, lähempänä kymmentä euroa neliöltä. Jostain sieltä välistä se oikea hinta löytyy. Pakkoakin käytetty Ylöjärvi hankki Teivon ABC:n alueelta maata vapaaehtoisilla kaupoilla kymmenkunta vuotta sitten. Aina sopua ei synny. Muistissa on Ylöjärven kaupungin ja kiinteistönomistajien vuosia jatkunut kiista maiden pakkolunastuksista ja lunastuskorvauksista Ylöjärven keskustassa ja Elovainiossa. Ylöjärvi sai vuonna 1999 ympäristöministeriöltä luvan toteuttaa pakkolunastukset, koska kyse oli kunnan kehittämisen kannalta keskeisistä alueista. Ratikan reitillä Seudullisen raitiotien yleissuunnittelu on käynnistymässä. Ratikan linjaus vaikuttaa olennaisesti alueen suunnitelmiin ja rakentamiseen. Esiselvityksessä ratikan linjaukselle oli kaksi eri vaihtoehtoa. Toinen kulki Mikkolantietä raviradan vierestä ja toinen junaradan kyljessä. Maakuntakaavassa todetaan, että Mäkkylä-Teivaalan alueen toteuttaminen edellyttää raitiotien tai vastaavan joukkoliikennekäytävän järjestämistä alueelle sekä kulttuuriympäristön arvojen huomioon ottamista alueen suunnittelussa ja toteutuksessa. Mäkkylän pellot ovat vanhaa maanviljelyaluetta.